Departement sê oor tekorte aan antidepressanteArgieffoto (Foto: Steve Buissinne/Pixabay) Die departement van gesondheid doen stappe om die tekorte aan sekere antidepressante en antipsigotika te takel. Suid-Afrika ervaar tans ŉ tekort aan dié medikasie weens ŉ rits verskafferprobleme, insluitend ŉ tekort aan die aktiewe farmaseutiese bestanddele, verskaffingsprobleme en stakings by plaaslike vervaardigingsfasiliteite, het die departement in ŉ verklaring gesê. Die produkte wat grootliks hierdeur geraak word, is citalopram (bv. Celexa), fluoksetien (bv. Prozac/Sarafem), haloperidol (bv. Haldol) en olanzapien (bv. Zyprexa). Die tekorte wat verband hou met amitriptilien (bv. Elavil), chlorpromazien (bv. Thorazine/Largactil), clonazepam (bv. Klonopin) en risperidone (bv. Risperdal) is in die kort termyn aangeroer. Agt maatskappye is gekontrakteer om dié medikasie te vervaardig en hulle kan nie die hoeveelhede verskaf wat bestel is nie. Die maatskappye is Dezzo Pharmaceuticals, Biotech Pharmaceuticals, Aspen Pharmacare, Gulf Drug, Sanofi Pharmaceuticals, Cipla, Ranbaxy en Austell. Die tekorte word in alle provinsies beleef en kan ook ŉ impak hê op die privaat sektor. “Ons het voorraad van ander vervaardigers geïdentifiseer en ons het aankope gedoen om die tekorte te takel. Hierdie maatskappy vervaardig egter ongelukkig nie die hoë volume wat die staat benodig nie en hulle het slegs beperkte voorraad beskikbaar,” het die departement bygevoeg. Die departement bestuur die beskikbare voorraad sodat fasiliteite voldoende hoeveelhede beskikbaar sal hê vir pasiënte. “Ons bekom ook voorraad van ander lande waar dit beskikbaar is.” Die departement het bygevoeg alle lande beleef soms ŉ tekort in medikasie. “Die verskaffingsketting is lank en ingewikkeld – van die vervaardiging van die basis chemikalieë tot die finale produk uiteindelik vervoer word van die verskaffer na ander lande. Probleme op enige plek in dié ketting kan tot tekorte lei.”